b'\n_START_ARTICLE_\nMo\xc5\xbei\xc4\x8dek med dimniki\n_START_SECTION_\nPredstavitev lika\n_START_PARAGRAPH_\nOsrednji lik zgodbe je mali mo\xc5\xbei\xc4\x8dek, ki \xc5\xbeivi med dimniki Starega mesta. Kot dobri duh pomaga revnim in\xc2\xa0\xc2\xbbnavadinim\xc2\xab\xc2\xa0ljudem, re\xc5\xa1uje njihove te\xc5\xbeave in tegobe in zato ga imajo radi; postane neke vrste njihov za\xc5\xa1\xc4\x8ditni in povezovalni element, saj z malimi dejanji udejanja in ka\xc5\xbee svoje veliko in toplo srce.\n_START_SECTION_\nVsebina\n_START_PARAGRAPH_\nV ozkih ulicah starega mesta pod gradom stoje stare hi\xc5\xa1e. Stoje ob re\xc4\x8dici, \xc4\x8dez katero se pno beli mostovi z dvoglavimi svetilkami na ograjah. Med dimniki starih hi\xc5\xa1 je mo\xc5\xbei\xc4\x8dek s kapico in dolgim rumenim \xc5\xa1alom in sprehajalno palico v rokah. Prijazen mali mo\xc5\xbei\xc4\x8dek varuje prebivalce Starega mesta in otrokom pripoveduje pravljice. Na drugi strani se razprostira Novo mesto. Ob \xc5\xa1irokih cestah se vzdigujejo velike, bele pala\xc4\x8de iz stekla, \xc5\xbeeleza in betona. In tako se je zgodilo neko\xc4\x8d, da so hoteli mo\xc5\xbei\xc4\x8dka ljudje z one strani reke zase. V velikanskih zgradbah iz stekla in \xc5\xbeeleza, opremljenih z ne\xc5\xa1tetimi stroji, jim je postalo pusto in dolgo\xc4\x8dasno. Novome\xc5\xa1\xc4\x8dani so ga \xc5\xbeeleli kupiti od Starome\xc5\xa1\xc4\x8danov. Starome\xc5\xa1\xc4\x8dani so bili zelo presene\xc4\x8deni.\xc2\xa0\xc2\xbbSaj ga ne moremo prodati, ker ga tudi kupili nismo,\xc2\xab\xc2\xa0so rekli. Pa tudi dali ga ne bi za nikakr\xc5\xa1no zlato na svetu. Vendar so se nekega dne Novome\xc5\xa1\xc4\x8dani pripeljali \xc4\x8dez most v Staro mesto, na gasilskih avtih z dolgimi lestvami, da bi ujeli mo\xc5\xbei\xc4\x8dka. A jim ni uspelo, saj se je mo\xc5\xbei\xc4\x8dek zelo dobro skrival. Tako so novo me\xc5\xa1\xc4\x8dani pora\xc5\xbeeni od\xc5\xa1li iz starega mesta. Od takrat je v Starem mestu mir, nad \xc4\x8drnimi slemeni hi\xc5\xa1 plava najmo\xc4\x8dnej\xc5\xa1a in najmogo\xc4\x8dnej\xc5\xa1a no\xc4\x8dna lu\xc4\x8d sveta, veliki, beli mesec.\n_START_SECTION_\nO delu\n_START_PARAGRAPH_\nZgodba Mo\xc5\xbei\xc4\x8dek med dimniki je v prvi vrsti namenjena otrokom, seveda pa se bodo v njej na\xc5\xa1li tudi odrasli. V sebi na eni strani nosi mnogo ostrine in zna\xc4\x8dilnega Kova\xc4\x8di\xc4\x8devega zajedljivega in zbadljivega humorja in kritike \xc4\x8dlove\xc5\xa1ke nravi, ki je v zgodbi vseskozi latentno prisotna, na drugi strani pa Kova\xc4\x8di\xc4\x8devo mehko in mo\xc4\x8dno humanisti\xc4\x8dno naravo. Zgodba vsebuje mehko kritiko \xc4\x8dlove\xc5\xa1ke pohlepnosti in ne-senzibilnosti ter agresivnega na\xc4\x8dina \xc5\xbeivljenja sodobne dru\xc5\xbebe, ki nas lahko hitro pripelje tudi do tiranije in vladavine terorja - \xc4\x8de se ji zavestno ne upremo. Svoje humano sporo\xc4\x8dilo pripoveduje zgodba skozi socialno kontrastno izra\xc5\xbeeno razmerje dveh polov mesta v zgodbi - revnega in \xc4\x8dlove\xc5\xa1ko prijaznega Starega mesta, ter bogatega in o\xc5\xa1abnega Novega mesta.'